<classify> MWANASIASA wa Pakistan mwenye asili ya Tanzania, Tanzeela Qambrani 39, amechaguliwa kuwa mbunge mwanamke wa kwanza kutoka Jimbo la Sindh kuingia kwenye Bunge la Jimbo hilo nchini Pakistan. Bunge hilo ni miongoni mwa mabunge manne nchini humo.Mwanasiasa huyo mwenye watoto watatu, amechaguliwa kuwakilisha viti maalumu vya wanawake.Aliapishwa mapema wiki hii kuingia katika Bunge hilo na hivyo kuweka historia katika nchi hiyo kwa kuwa na Mbunge mwenye asili ya Afrika.Akizungumza baada ya kuapishwa kuwa Mbunge kupitia Chama cha Pakistan Peoples PPP, Tanzeela mwenye Shahada ya Uzamili ya Sayansi ya Kompyuta kutoka Chuo Kikuu cha Sindh, alisema amefurahi kupata nafasi hiyo na kwamba atapigania kukomesha ubaguzi wa rangi.Alisema ubaguzi wa rangi nchini humo na duniani, si jambo zuri kwani mtu kuzaliwa na wazazi wenye asili ya nchi zaidi ya moja ni jambo la kawaida.Alisititiza kuwa yeye ana asili ya Tanzania kutokana na mababu zake kuzaliwa Tanzania.Tanzeela alisema anaamini kuwa kwa nafasi hiyo, hatakata tamaa ya kuendelea kupigania kukomesha vitendo vya ubaguzi na unyanyapaa kwa watu wenye asili ya nchi zaidi ya moja na kwamba ataanzia kwenye jamii ya Sheedi, ambayo ndiko alikoteuliwa kuwania nafasi hiyo.Nikiwa miongoni mwa wananchi wachache waliochanganya asili na mimi nikiwa na asili ya Afrika nitahakikisha napambana kulinda na kutetea asili yangu na utamaduni wetu, ipo siku jina la Sheedi litabadilika kutoka kudharauliwa kuwa la heshima,alisema Tanzeela alipohojiwa na vyombo mbalimbali vya habari baada ya kuapishwa kuwa Mbunge.Mwanasiasa huyo ana uzoefu kwenye siasa kwani ameshakuwa kiongozi kwenye serikali ya eneo analoishi na baba yake mzazi, Abdul Bari aliyekuwa mwanasheria na mama yake ni mwalimu mstaafu.Akifafanua, Tanzeela alisema familia yao inaendelea kuenzi asili yao kwani hata mmoja wa dada zake ameolewa Tanzania na mwingine ameolewa na mwanamume kutoka Ghana.  <topic>: kitaifa 